ସଜେଇ ହେଲାଣି ପୂଜାମଣ୍ଡପ
ଜଟଣୀ,୨୮।୮(ଡି.ଏନ୍.ଏ.): ଆଉ ଦିନ କେଇଟା ପରେ ଗଣେଶ ପୂଜା। ଏଥିପାଇଁ ଚଳଚଞ୍ଚଳ ହୋଇଉଠିଛି ଜଟଣୀ ସହର। ଦୁଇ ବର୍ଷ ପରେ ବିନା କରୋନା କଟକଣାରେ ବିଘ୍ନରାଜ ଗଣପତି ବାବା ଭକ୍ତଙ୍କ ମେଳରେ ପୂଜା ପାଇବେ। ମଣ୍ଡପରେ ଠାକୁରଙ୍କୁ ଦେଖିବା ପାଇଁ ଶ୍ରଦ୍ଧାଳୁଙ୍କ ମଧ୍ୟରେ ରହିଛି ଉତ୍କଣ୍ଠା। ବିଭିନ୍ନ ବ୍ୟବସାୟୀ ସଂଘ, ପୂଜା କମିଟି ପକ୍ଷରୁ ଧୁମ୍ଧାମ୍ରେ ଏହି ପୂଜା ପାଳନ ପାଇଁ ଆରମ୍ଭ ହୋଇଯାଇଛି ପ୍ରସ୍ତୁତି। ଏହି ପରିପ୍ରେକ୍ଷୀରେ ଜଟଣୀର ଥାନା ଛକ ବ୍ୟବସାୟୀ ସଂଘ ଜୋର୍ଦାର ପ୍ରସ୍ତୁତି ଚଳାଇଛି। ଦେଶ ସ୍ବାଧୀନତାର ବହୁ ପୂର୍ବରୁ ଏହି ସ୍ଥାନରେ ଥାନା ପ୍ରତିଷ୍ଠା କରାଯାଇଥିଲା। ଉକ୍ତ ସମୟରେ କେତେଜଣ ବ୍ୟବସାୟୀ ଏହି ସ୍ଥାନରେ ଦୋକାନ କରି ବ୍ୟବସାୟ କରୁଥିଲେ। ସେଥିପାଇଁ ଏହି ସ୍ଥାନକୁ ଥାନା ଛକ କୁହାଯାଇଥାଏ। ଥାନା ଛକରେ ୪୯ ବର୍ଷ ପୂର୍ବେ ଗଣେଶ ପୂଜା ଆରମ୍ଭ ହୋଇଥିବା ବେଳେ ଗୋକୁଳ ସାହୁ, ମହେଶ କାଛୁଓ୍ବାଲ, କାଶୀନାଥ ନାୟକ, ଝୁଲୁ ସୁନ୍ଦରାୟ, ଭାବଗ୍ରାହୀ ପାହାଡ଼ସିଂଙ୍କ ଭଳି କେତେଜଣ ବ୍ୟବସାୟୀ ଏଠାରେ ପୂଜା ଆରମ୍ଭ କରିଥିବା ଲୋକମତରୁ ଜଣାଯାଏ। ଏଥର ପୂଜାରେ ୬ରୁ ୮ଲକ୍ଷ ଟଙ୍କା ପର୍ଯ୍ୟନ୍ତ ଖର୍ଚ୍ଚ ହେବା ନେଇ ସଂଘ ପକ୍ଷରୁ ଆକଳନ କରାଯାଇଛି। ମଣ୍ଡପରେ ୧୨ ଫୁଟ ଉଚ୍ଚର ଗଜାନନଙ୍କ ସହିତ ଲକ୍ଷ୍ମୀ ଏବଂ ସରସ୍ବତୀ ପୂଜା ପାଇବେ। ଦର୍ଶକଙ୍କୁ ଆକୃଷ୍ଟ କରିବା ଲାଗି ୬୦ ଫୁଟ ଉଚ୍ଚର ଡିଜିଟାଲ ଲାଇଟ ଗେଟ୍ ସ୍ଥାନ ପାଇବ। ମଣ୍ଡପରେ ଠାକୁରଙ୍କ ନିକଟରେ ୧୧ ଦିନ ଧରି ବିଭିନ୍ନ ପ୍ରକାର ସୁସ୍ବାଦୁ ଭୋଗ ଲାଗି ହୋଇଥାଏ, ଯାହାକୁ କମିଟି ଏବଂ କେତେଜଣ ମାନସିକଧାରୀ ଦେଇଥାନ୍ତି। ସେହିପରି ପ୍ରତିବର୍ଷ ପ୍ରଥମ ଏବଂ ଶେଷଦିବସର ଭୋଗ ଜଟଣୀ ଥାନା ପକ୍ଷରୁ ଆସିଥାଏ ବୋଲି ସମ୍ପାଦକ ଅନନ୍ତ ଶତପଥୀ କହିଛନ୍ତି। ତେଣୁ ପୂଜା ସମୟରେ ଜଟଣୀ ଥାନାକୁ ବ୍ୟବସାୟୀ ସଂଘ ପକ୍ଷରୁ ସ୍ବତନ୍ତ୍ର ଭାବେ ନିମନ୍ତ୍ରଣ କରାଯାଇଥାଏ। ଭସାଣି ଦିନ ହଜାର ହଜାର ଶ୍ରଦ୍ଧାଳୁଙ୍କୁ କମିଟି ପକ୍ଷରୁ ଖେଚୁଡ଼ି ଭୋଗ ବଣ୍ଟାଯାଇଥାଏ।

ପୂର୍ବ ବର୍ଷଗୁଡ଼ିକ ତୁଳନାରେ ବର୍ତ୍ତମାନର ପୂଜା ଏବଂ ସାଜସଜ୍ଜାର ମାନ ବଢ଼ିଛି। ସମୟ ସହିତ ତାଳ ଦେଇ ଟଙ୍କା ଖର୍ଚ୍ଚ କରାଯାଉଛି। କରୋନା ପାଇଁ ସବୁ ବ୍ୟବସାୟୀ କ୍ଷତି ସହିଛନ୍ତି। ବ୍ୟବସାୟୀ ଭାଇଙ୍କୁ ନେଇ ଏହି ପୂଜା କରିଥାଉ। ଯିଏ ଯାହା ଚାନ୍ଦା ଦେବେ ସେଥିରେ ଚଳିତ ପୂଜା କରାଯିବା ନେଇ ସ୍ଥିର ହୋଇଛି। ଚଳିତ ପାର୍ବଣ ସୁରୁଖୁରୁରେ ସରିବ ବୋଲି ଆଶା ରହିଛି।  
– ରୋହିତାଶ ଅଗ୍ରଓ୍ବାଲ, ସଭାପତି,  
ଥାନା ଛକ ବ୍ୟବସାୟୀ ସଂଘ  
ଜଟଣୀ ଥାନା ପକ୍ଷରୁ ପୂଜା ସମୟରେ ଠାକୁରଙ୍କ ପାଇଁ ଭୋଗ ଆସିଥାଏ, ଯାହା ପରମ୍ପରାରେ ପରିଣତ ହୋଇଛି। କରୋନା ପାଇଁ ବ୍ୟବସାୟୀଙ୍କ କ୍ଷତି ହୋଇଛି, କିନ୍ତୁ ପୂଜା ଲାଗି ଉତ୍ସାହ ରହିଛି। ସେମାନେ ନିଜ ନିଜ ଦାୟିତ୍ୱ ନିର୍ବାହ କରୁଛନ୍ତି। ୬ରୁ ୮ଲକ୍ଷ ଟଙ୍କା ମଧ୍ୟରେ ଖର୍ଚ୍ଚ ହେବା ନେଇ ଆକଳନ କରାଯାଇଛି। ଶାନ୍ତିଶୃଙ୍ଖଳା ଏବଂ ଟ୍ରାଫିକ୍ ବ୍ୟବସ୍ଥା ପାଇଁ କମିଶନରେଟ୍ ପୋଲିସ ସହିତ କମିଟି ପକ୍ଷରୁ ଭଲ୍ୟୁଣ୍ଟର ନିୟୋଜିତ ହେବେ।  
– ଅନନ୍ତ ଶତପଥୀ, ସମ୍ପାଦକ,  
ଥାନା ଛକ ବ୍ୟବସାୟୀ ସଂଘ